Breithiúnas na Cúirte (an Dara Dlísheomra) an 2 Márta 2023 (iarraidh ar réamhrialú ón Verwaltungsgericht Wien – an Ostair) – Kwizda Pharma GmbH v Landeshauptmann von Wien
(Cás C-760/211, Kwizda Pharma)
(Tarchur chun réamhrialú – Sábháilteacht bia – Bia – Rialachán (AE) Uimh. 609/2013 – Airteagal 2(2)(g) – Coincheap “Bia chun críocha speisialta míochaine” – Ceanglais chothaíochais ar leith eile – Ceanglais chothaitheacha – Modhnú aiste bia – Cothaithigh – Úsáid faoi chúram leighis – Comhábhair nach ndéantar a ionsú nó a mheitibiliú sa chanáil bhia – Teorannú maidir le táirge íocshláinte – Teorannú maidir le forbhia)
Teanga an cháis: an Ghearmáinis
An chúirt a rinne an tarchur
Verwaltungsgericht Wien
Páirtithe sna príomhimeachtaí
Iarratasóir: Kwizda Pharma GmbH
Cosantóir: Landeshauptmann von Wien
An chuid oibríochtúil
Maidir le hAirteagal 1(2) de Threoir 2001/83/CE ó Pharlaimint na hEorpa agus ón gComhairle an 6 Samhain 2001 maidir leis an gcód Comhphobail a bhaineann le táirgí íocshláinte lena n-úsáid ag an duine, arna leasú ag Treoir 2004/27/CE ó Pharlaimint na hEorpa agus ón gComhairle an 31 Márta 2004, agus Airteagal 2(2)(g) de Rialachán (UE) Uimh. 609/2013 ó Pharlaimint na hEorpa agus ón gComhairle an 12 Meitheamh 2013, maidir le bia a cheaptar lena úsáid mar bhia do naíonáin agus do leanaí óga, maidir le bia chun críocha speisialta míochaine, agus maidir le hionadach ar an aiste bia iomlán chun meáchan a rialú agus lena n-aisghairtear Treoir 92/52/CEE ón gComhairle, Treoracha 96/8/CE, 1999/21/CE, 2006/125/CE, agus 2006/141/CE ón gCoimisiún, Treoir 2009/39/CE ó Pharlaimint na hEorpa agus ón gComhairle, agus Rialacháin (CE) Uimh. 41/2009 agus 953/2009 ón gCoimisiún,
ní mór léiriú a dhéanamh ar na forálacha sin mar seo a leanas:
chun idirdhealú a dhéanamh idir na coincheapa “táirge íocshláinte” agus “bia chun críocha speisialta míochaine”, a shainmhínítear faoi seach sna forálacha sin, is gá a mheas, i bhfianaise chineál agus shaintréithe an táirge lena mbaineann, an bia é atá ceaptha ceanglais chothaitheacha áirithe a chomhlíonadh, nó táirge atá ceaptha chun galair dhaonna a chosc nó a leigheas, chun feidhmeanna fiseolaíocha a athbhunú, a cheartú nó a mhodhnú trí ghníomh cógaseolaíoch, imdhíoneolaíoch nó meitibileach, nó chun diagnóis leighis a dhéanamh nó, i gcás inarb iomchuí, a chuirtear i láthair mar sin.
Maidir le hAirteagal 2(2)(g) de Rialachán Uimh. 609/2013,
ní mór léiriú a dhéanamh ar an bhforáil sin mar seo a leanas:
ar an gcéad dul síos, cumhdaítear leis an gcoincheap “ceanglais chothaitheacha” riachtanais arb é galar, neamhord nó staid sláinte is cúis leo, a bhfuil a sásamh riachtanach don othar ó thaobh cothaithe de; ar an dara dul síos, ní féidir an t-aicmiú mar “bia chun críocha speisialta míochaine” a chur faoi réir an choinníll nach mór na “ceanglais chothaitheacha” a eascraíonn as galar, neamhord nó staid sláinte a shásamh agus, dá bhrí sin, gur gá go dtarlódh éifeacht an táirge sin le linn díleá nó mar thoradh ar dhíleá agus, ar an tríú dul síos, go n-áirítear leis an gcoincheap “modhnú an ghnáthaiste bia amháin” an dá chás ina bhfuil athrú ar aiste bia dodhéanta nó contúirteach don othar agus cásanna ina bhfuil sé an-deacair don othar a ceanglais chothaitheacha a shásamh le gnáthbhia.
Maidir le hAirteagal 2(2)(g) de Rialachán Uimh. 609/2013,
ní mór léiriú a dhéanamh ar an bhforáil sin mar seo a leanas:
chun an Rialachán sin, nach sainítear leis an gcoincheap “cothaitheach”, a chur i bhfeidhm, ba cheart tagairt a dhéanamh do shainmhíniú an choincheapa sin in Airteagal 2(2)(s) de Rialachán (AE) Uimh. 1169/2011 ó Pharlaimint na hEorpa agus ón gComhairle an 25 Deireadh Fómhair 2011 maidir le faisnéis bhia a sholáthar do thomhaltóirí, lena leasaítear Rialacháin (CE) Uimh. 1924/2006 agus 1925/2006 ó Pharlaimint na hEorpa agus ón gComhairle, agus lena n-aisghairtear Treoir 87/250/CEE ón gCoimisiún, Treoir 90/496/CEE ón gComhairle, Treoir 1999/10/CE ón gCoimisiún, Treoir 2000/13/CE ó Pharlaimint na hEorpa agus ón gComhairle, Treoracha 2002/67/CE agus 2008/5/CE ón gCoimisiún agus Rialachán (CE) Uimh. 608/2004 ón gCoimisiún.
Maidir le hAirteagal 2(2)(g) de Rialachán Uimh. 609/2013,
ní mór léiriú a dhéanamh ar an bhforáil sin mar seo a leanas:
ar an gcéad dul síos, ní mór táirge a úsáid faoi mhaoirseacht leighis má tá gá leis an moladh agus leis an measúnú a dhéanfaidh gairmí cúraim sláinte ina dhiaidh sin i bhfianaise na gceanglas cothaitheach a eascraíonn as galar, neamhord nó sláinte ar leith agus i bhfianaise éifeachtaí an táirge ar cheanglais chothaitheacha an othair agus ar an othar agus, ar an dara dul síos, nach bhfuil an riachtanas maidir le bia chun críocha speisialta míochaine “atá le húsáid faoi chúram leighis” ina choinníoll chun táirge a cháiliú mar sin.
Maidir le hAirteagal 2 de Threoir 2002/46 agus Airteagal 2(2)(g) de Rialachán Uimh. 609/2013,
ní mór léiriú a dhéanamh ar na forálacha sin mar seo a leanas:
tá na coincheapa “forbhia” agus “bia chun críocha speisialta míochaine”, a shainmhínítear faoi seach sna forálacha sin, comheisiach agus is gá a chinneadh ar bhonn cás ar chás agus de réir na saintréithe agus na gcoinníollacha úsáide cibé acu an dtagann táirge faoi cheann amháin de na téarmaí sin nó nach dtagann.
____________
1 IO C 138, 28.3.2022